แนวรับ 1,200 จุด
สัปดาห์ก่อนหน้า นักวิเคราะห์หลักทรัพย์หลายคนมองแนวรับตลาดหุ้นขาลงรอบนี้ไว้บริเวณ 1,200–1,220 จุด
28 ก.ย. 2563

ลูบคมตลาดทุน : ธนะชัย ณ นคร
สัปดาห์ก่อนหน้า นักวิเคราะห์หลักทรัพย์หลายคนมองแนวรับตลาดหุ้นขาลงรอบนี้ไว้บริเวณ 1,200–1,220 จุด
เช่นเดียวกับนักลงทุนรายใหญ่ และรายย่อยที่มองว่า หากดัชนีลงมาบริเวณดังกล่าว จะเป็นโอกาสดีในการเข้าซื้อ หรือ “ทยอยซื้อ” หุ้นที่ตัวเองสนใจ
ก่อนหน้าที่ดัชนีจะปิดพุ่งวานนี้ (+18.08 จุด ปิด 1,263.02 จุด)
ดัชนีตลาดหุ้นไทย ปิดตลาดในแดนลบมา 5 วันทำการติดต่อกัน
หรือดัชนีลงมาจาก 1,288 จุด มาอยู่ที่ 1,244 จุด เมื่อวันศุกร์ที่ 25 ก.ย. 63 (ลงไปต่ำสุดของวัน 1,241.66 จุด)
หุ้นที่ปิดตลาดในแดนลบ เพราะควานหาปัจจัยบวกแทบไม่เจอ
ในทางกลับกัน มีแต่ปัจจัยลบเข้ามา ทั้งจากต่างประเทศ และในประเทศจากเรื่องการเมืองและตัวเลขเศรษฐกิจที่ย่ำแย่
ก่อนจะเปิดตลาดในช่วงเช้าของวานนี้
นักวิเคราะห์ได้คาดการณ์ว่า หุ้นไทยน่าจะรีบาวด์ได้
เพราะหลังปิดตลาดในแดนลบมาถึง 5 วันติดกัน ทำให้ของเราเข้าเขตขายมากเกินไปหรือ Oversold
ประกอบกับตลาดหุ้นในเอเชียที่สำคัญ เช่น ญี่ปุ่น ฮ่องกง เกาหลี ไต้หวัน ต่างเปิดตลาดในแดนบวก และปิดตลาดที่ค่อนข้างร้อนแรง
หุ้นของไทยนั้น นอกจากมีปัจจัยหนุนจากต่างประเทศ
ในประเทศก็พอมีบางเรื่องเริ่มดูคลี่คลายไปบ้าง เช่น การเมือง และมาตรการกระตุ้นเศรษฐกิจที่เริ่มคืบหน้า
มีคำถามหลังปิดตลาดหุ้นเมื่อวานนี้
นั่นคือ วันนี้ (29 ก.ย.) ตลาดหุ้นจะพุ่งต่อได้หรือไม่
คำตอบของคำถามนี้ ก็ต้องดูดัชนีดาวโจนส์เมื่อคืนนี้ (28 ก.ย.) ว่าปิดสวยไหม (ระหว่างเขียนต้นฉบับ ดาวโจนส์ฟิวเจอร์สพุ่งแล้ว 380 จุด +1.40%)
หากเปิดและปิดกระโดด และเอเชียยังไปต่อ
ตลาดหุ้นบ้านเราก็น่าจะวิ่งตามเขาไป
ส่วนโอกาสที่กองทุนจะทำวินโดว์เดรสซิ่งก็ยังมีอยู่ หลังจากหุ้นไทยปรับตัวลงมามาก และโดยหลักการแล้วกองทุนมักจะทำในวันที่ 30 ก.ย.นี้
ทว่า อัพไซด์ อาจจะจำกัดซักหน่อย เพราะเมื่อวานนี้พุ่งมาแรงไปซักหน่อย
แถมยังมีเรื่อง TFEX จะมีการปิดสัญญาณซีรี่ส์ U เพราะหมดอายุ
และยังต้องติดตามการกลับมาใช้เกณฑ์ปกติของ ชอร์ตเซล และ ซิลลิ่ง-ฟลอร์ ในวันที่ 1 ต.ค.นี้อีก
ตลาดหุ้นช่วงนี้ยังอยู่ในภาวะที่ผันผวน วานนี้น่าจะเป็นการรีบาวด์ชั่วคราว
และเชื่อว่าหุ้นที่ขึ้นมาแรงเมื่อวาน ก็น่าจะมีนักลงทุนหลายคนถือโอกาส “ปรับพอร์ต” หนีความผันผวนในช่วงวันที่ 1 ต.ค.นี้ กันหลายคน เพราะคงไม่อยากเสี่ยงมากนัก
และรอจนกว่าฝุ่นหายตลบ ก่อนจะเข้าลงทุนอีกครั้ง
“ตกขบวนดีกว่าขาดทุน”
“ขายหมู ดีกว่าขาดทุน” “กำไรส่วนต่างซัก 2-3 ช่อง ก็ปล่อยของได้แล้ว”
ภาวะตลาดหุ้นแบบนี้ ต้องท่องไว้ให้ขึ้นใจ
แต่การที่ดัชนีมีการขึ้นแบบจำกัด
จึงอาจมีโอกาสปรับลงไปได้อีก และแนวรับ 1,220 จุด หรือ  1,200 จุด ต้องมาลุ้นว่า จะได้เห็นในเร็ว ๆ นี้หรือไม่
แนวรับระดับนี้ ย้อนกลับมานักวิเคราะห์ และนักลงทุนที่ต่างปูเสื่อรอช้อปกันค่อนข้างเยอะ
ทำให้คาดกันว่า ดัชนีอาจจะลงมาไม่ถึงระดับ หรือบริเวณนี้ก็ได้
เพราะตอนนี้ หลายโบรกฯ ต่าง แนะหุ้นที่หลบภัยจากชอร์ตเซล หรือความผันผวนของตลาดในตอนนี้กันออกมาบ้างแล้ว
จึงน่าจะช่วยพยุงตลาดไว้ได้บ้างแหละ